《湖南运使柯少卿寿》
宋代·华镇

星杓旋指始回寅，迟日烘天欲再旬。安寝熊罴通吉梦，高门弧矢见成人。

江山孕美宽为量，奎壁腾芒秀入神。学苑远穷三箧富，辞林荣占一枝春。

分麾闽越閒馀刃，赐笔中台播逸尘。棘寺入陪鹓列久，湘源来著绣衣新。

笑谈已集金粮最，眄睐无遗玉石真。不惮高才亲远使，更将和气裕斯民。

华资分合归无已，眉寿阴须付有仁。幕下晚生欣庇德，强歌精意指灵椿。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。